《零陵观大水》
宋代·沈辽

春雨淫不已，江水一夕涨。初闻渐其栅，离明已三丈。

老弱走山去，浮沉困丁壮。高楼半欲没，木杪维舟舫。

睢阜已怀襄，那能辨闾巷。升高瞰其下，犬牙萦叠嶂。

始知地形隘，何由保无恙。湘川浩东下，其势不相让。

安得驱山泽，移徙就空旷。市井安且平，黎民获生养。

群流亦适性，千里肆夷漾。斯怀知未遂，蓬茆独怊怅。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。